Diari Oficial de la Generalitat Valenciana


Sumari del DOGV 7506, del 16-04-2015 (2015/3214)

RESOLUCIÓ de 27 de març de 2015, de la consellera de Benestar Social, per la qual es disposa la publicació de l'Acord de 21 de juliol de 2014, de la Conferència Sectorial d'Igualtat, pel qual s'aprova el protocol de derivació entre les comunitats autònomes per a la coordinació de les seues xarxes de centres d'acollida per a les dones víctimes de violència de gènere i dels seus fills i filles.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7506

Data del DOGV
:   16-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3214


Data del document
:   27-03-2015

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 27 de març de 2015, de la consellera de Benestar Social, per la qual es disposa la publicació de l'Acord de 21 de juliol de 2014, de la Conferència Sectorial d'Igualtat, pel qual s'aprova el protocol de derivació entre les comunitats autònomes per a la coordinació de les seues xarxes de centres d'acollida per a les dones víctimes de violència de gènere i dels seus fills i filles. [2015/3214]  
De conformitat amb allò que disposa l'article 15.5 del Reglament de la Conferència Sectorial d'Igualtat, resolc:  
Disposar la publicació, en el Diari Oficial de la Comunitat Valenciana, de l'Acord de 21 de juliol de 2014, de la Conferència Sectorial d'Igualtat pel qual s'aprova el protocol de derivació entre les comunitats autònomes per a la coordinació de les seues xarxes de centres d'acollida per a les dones víctimes de violència de gènere i dels seus fills i filles, que s'incorpora com a annex a esta resolució.  
  
València, 27 de març de 2015. La consellera de Benestar Social: Asunción Sánchez Zaplana.  
  
  
ACORD DE 21 DE JULIOL DE 2014, DE LA CONFERÈNCIA SECTORIAL D'IGUALTAT, PEL QUAL S'APROVA EL PROTOCOL DE DERIVACIÓ ENTRE LES COMUNITATS AUTÒNOMES PER A LA COORDINACIÓ DE LES SEUES XARXES DE CENTRES D'ACOLLIDA PER A LES DONES VÍCTIMES DE VIOLÈNCIA DE GÈNERE I DELS SEUS FILLS I FILLES  
  
La violència contra les dones constituïx una de les principals causes de violació dels drets humans contra les dones perquè afecta drets tan bàsics com la integritat física, la seguretat, la llibertat o la igualtat, i és susceptible d'arribar a totes les dones, sense perjuí de la major vulnerabilitat d'alguns grups específics.  
Com proclama l'exposició de motius de la Llei Orgànica 1/2004, de 28 de desembre, de Mesures de Protecció Integral contra la Violència de Gènere, la violència contra les dones es manifesta com el símbol més brutal de la desigualtat existent en la nostra societat. La Constitució espanyola proclama en l'article 15 el dret de tots a la vida i a la integritat física i moral; per la seua banda, els poders públics, en virtut de l'article 9.2, estan obligats a adoptar mesures d'acció positiva perquè estos drets siguen reals i efectius, removent els obstacles que impedixen o dificulten la seua plenitud.  
  
Les mesures posades en marxa per a eradicar la xacra social que suposa la violència contra les dones, mesures preventives, educatives, socials, assistencials, civils i penals, han contribuït a adoptar polítiques adequades amb un enfocament integral i multidisciplinari, si bé el problema de la violència contra la dona està encara lluny d'haver-se resolt i el seu tractament exigix una resposta contínua i sostinguda per part dels poders públics que, per un costat, contribuïsca a mantindre els efectes positius de les polítiques adoptades fins a la data i, d'un altre, aborde nous aspectes susceptibles de millora.  
Per a això, és necessari situar la dona en el centre de les polítiques públiques d'eradicació de la violència de gènere, a fi d'atendre a les seues necessitats reals, encoratjar- la a eixir del cercle de la violència i acompanyar- la en el procés de recuperació, i restituir- la en el ple exercici dels seus drets i ajudar- la a construir la seua autonomia, en una vida plena i lliure de violència.  
En el marc d'un estat compost, les competències relatives a la lluita contra la violència de gènere i altres formes de violència sobre la dona es troben distribuïdes en diferents nivells territorials i institucionals, i la major part de les competències corresponen a les comunitats autònomes, els organismes competents de les quals gestionen els recursos d'assistència i protecció a les víctimes en els seus respectius territoris. L'objectiu de l'eficiència en la gestió dels recursos i l'eficàcia en la busca de solucions, requerix ineludiblement de la col·laboració interinstitucional entre les instàncies implicades.  
Una de les mesures que ha contribuït de manera més significativa a oferir a les dones una eixida a la violència va ser sens dubte l'aprovació de la Llei 27/2003, de 31 de juliol, reguladora de l'Orde de Protecció. La protecció dispensada va suposar en primer lloc que les dones no hagueren d'abandonar els seus llars per a escapar de la violència, i facilita el procés de recuperació en benefici propi i, si és el cas, dels seus fills i filles. No obstant això, pot haver- hi casos en què continue sent necessari proporcionar a la dona un espai en què instal·lar- se de manera temporal, ja siga per l'absència d'un domicili propi, per raons de seguretat de la víctima o per exigències del propi procés de recuperació.  
  
D'entre els recursos existents per a atendre estes necessitats de protecció i assistència de les dones víctimes de violència de gènere, així com altres manifestacions de la violència contra les dones, són els centres d'acollida, que, de diversa titularitat i característiques, s'estenen per tot el territori nacional conformant una xarxa de fet. Les necessitats de protecció i seguretat de la dona comporten de vegades la conveniència d'allunyar- se del seu agressor i començar un procés de recuperació i apoderament de tipus multidisciplinari fora de l'àmbit de la comunitat autònoma de residència. Per a això, es fa necessari avançar en la col·laboració entre les comunitats autònomes per a la coordinació i la posada en comú de les seues respectives xarxes d'acollida.  
  
Este procés entronca amb diferents iniciatives que en els últims anys han sigut posades en marxa amb èxit per distintes comunitats autònomes, en particular el conveni entre les comunitats autònomes per a la coordinació de les seues xarxes de centres d'acollida a la dona víctima de violència de gènere, a què es van anar adherint altres comunitats autònomes, així com amb les propostes i reivindicacions que des de diversos fòrums s'han llançat per a contribuir a la millora de la gestió d'este tipus de recursos.  
El 17 de juny de 2013, les comunitats autònomes i les ciutats de Ceuta i Melilla i el Ministeri de Sanitat, Servicis Socials i Igualtat, van acordar en la Conferència Sectorial d'Igualtat iniciar els treballs que permeteren posar en xarxa els centres d'acollida de totes les comunitats autònomes i les ciutats de Ceuta i Melilla, a través de la coordinació d'estos recursos en benefici de les víctimes de la violència de gènere i dels menors a càrrec seu, a fi de millorar la seua protecció i seguretat, la maximització dels recursos i la millora dels procediments, en tot el territori nacional.  
Fruit d'este treball, i com a mostra del compromís de les comunitats autònomes firmants per assumir i desenrotllar este marc de col·laboració, i en virtut del que disposa l'article 5 de la Llei 30/1992, de 26 de novembre, de Règim Jurídic de les Administracions i del Procediment Administratiu Comú, i en l'article 15 del Reglament d'Organització i Funcionament de la Conferència Sectorial d'Igualtat, les comunitats autònomes de La Rioja, Galícia, Andalusia, Principat d'Astúries, Cantàbria, Regió de Múrcia, València, Aragó, Castella La Manxa, Canàries, Navarra, Extremadura, Illes Balears, Madrid, Castella i Lleó, i la ciutat amb estatut d'autonomia de Ceuta, i el Ministeri de Sanitat, Servicis Socials i Igualtat, en la reunió de la Conferència Sectorial d'Igualtat de 21 de juny de 2014, acorden:  
  
  
Primer. Objecte  
S'aprova el protocol de derivació entre les comunitats autònomes per a la coordinació de les seues xarxes de centres d'acollida per a les dones víctimes de la violència de gènere i dels seus fills i filles, que pretén complir amb els següents objectius:  
- Coordinació de les xarxes dels recursos d'acollida per a les dones víctimes de la violència de gènere i els seus fills i filles.  
- Determinació de les causes que poden motivar la derivació d'una usuària a un centre d'acollida d'una altra comunitat autònoma.  
- Establiment d'un llistat comú de la documentació exigible per a tramitar l'ingrés en els centres d'acollida.  
- Desenrotllament d'un model de comunicació directa entre els organismes competents en esta matèria per a tot el que es referix al procés d'admissió, incloses les causes per a la motivació en cas de denegació.  
- Fixació d'uns criteris comuns sobre l'assumpció de gastos derivats del trasllat o els que es produïsquen com a conseqüència de les gestions derivades de la seua situació.  
Segon. Concepte  
Als efectes d'este protocol, s'entendrà per comunitat d'origen la comunitat autònoma o ciutat amb estatut d'autonomia firmant del protocol que sol·licite la derivació; i s'entendrà per comunitat d'acollida, la comunitat autònoma o ciutat amb estatut d'autonomia firmant del protocol a què se sol·licite la derivació. L'organisme amb competència en els recursos d'atenció i d'acollida de les comunitats autònomes i ciutats amb estatut d'autonomia designat per cada una d'estes, serà qui realitze la sol·licitud i autorització d'ingrés en el recurs.  
  
  
Tercer. Primer accés  
El primer accés de la dona a la xarxa de centres d'acollida serà sempre a través de la comunitat d'origen.  
La derivació es podrà sol·licitar per a dones que es troben acollides en un recurs d'atenció i acollida per a dones víctimes de violència de gènere en què s'haja iniciat una primera intervenció que permeta valorar una planificació a mitjà i llarg termini de què forme part el trasllat als recursos d'una altra comunitat autònoma.  
  
  
Quart. Condició de víctima de violència de gènere  
La comunitat d'origen, acreditarà la condició de víctima de violència de gènere en els termes establits per la Llei Orgànica 1/2004, de 28 de desembre, de Mesures de Protecció Integral contra la Violència de Gènere, d'ara en avant Llei Integral, per mitjà de:  
- Resolució judicial que atorgue l'orde de protecció o acorde una mesura cautelar a favor de la víctima relativa a causa criminal per violència de gènere.  
- L'informe del Ministeri Fiscal que indique l'existència d'indicis que la demandant és víctima de violència de gènere fins que es dicte la resolució judicial procedent.  
- Excepcionalment, en situacions urgents de perill o risc per a la vida de la dona víctima de violència de gènere, com en els casos de valoració policial de risc elevat, serà suficient que la comunitat d'origen envie a la d'acollida un informe del centre de la dona, servici social, organisme d'igualtat o equivalent.  
A través de l'informe es valorarà la situació de perill o risc per a la vida, motivant per què es considera convenient el seu trasllat a eixa comunitat i no a una altra.  
Quan la comunitat d'acollida siga el Principat d'Astúries o Andalusia, procedirà l'admissió de forma excepcional únicament quan s'haja interposat una denúncia i existisca una valoració policial de risc alt.  
  
  
Quint. Motius del trasllat  
La comunitat d'origen haurà de valorar les circumstàncies existents per a proposar un trasllat, i determinarà si es donen raons per a presentar una sol·licitud de derivació motivada. Es consideraran motius que justifiquen el trasllat, algun dels següents:  
- La seguretat de la dona i/o els i les menors a càrrec seu.  
- La recuperació social a mitjà i llarg termini, quan concórrega alguna de les següents circumstàncies que la condicione greument: reagrupació familiar degudament justificada, necessitat derivada de la seua formació o educació o dels seus fills i filles, que no es puga realitzar en la seua comunitat autònoma o atendre a una oferta de treball degudament acreditada.  
  
Sext. Sol·licitud de trasllat i disponibilitat de les places  
Seran els organismes competents de la comunitat d'origen els que es posaran en contacte amb els de la comunitat d'acollida per a realitzar una primera informació del cas que permeta al personal tècnic de la comunitat de destinació valorar la idoneïtat del trasllat i la disponibilitat de places adequades a les seues circumstàncies.  
Per a això, s'utilitzaran els mitjans necessaris que garantisquen la màxima rapidesa de gestió. Per a facilitar este procés cada comunitat designarà una persona responsable i indicarà les seues dades.  
  
Sèptim. Informació sobre el nou recurs  
Serà obligació de la comunitat autònoma d'origen, en col·laboració amb la de destinació, donar a conéixer la dona les característiques del centre, el seu reglament intern i els drets i les obligacions que assumix amb el trasllat. En el cas que així es requerisca en la normativa corresponent, se li exigirà un compromís escrit respecte d'això.  
La comunitat d'acollida facilitarà a la d'origen quanta informació li requerisca aquella, a l'efecte de facilitar a la dona una informació el més precisa possible.  
  
Octau. Documentació necessària  
En el cas que la valoració tècnica aconselle el trasllat, s'iniciarà la derivació, i la comunitat d'origen procedirà a enviar la documentació següent:  
- Sol·licitud de la interessada.  
- Document que acredite la condició de víctima de violència de gènere, de conformitat amb el que disposa l'apartat quart.  
- Informe social, que s'haurà d'ajustar al model que s'adjunta com annex I.  
- Compromís firmat per la comunitat d'origen de tornar a acollir la dona durant els sis mesos següents a la derivació en el cas que el nou recurs no s'adeqüe a les seues necessitats.  
S'aportarà a més el DNI/NIF o NIE, i, si és el cas, passaport i llibre de família. La resta de la documentació descrita en els punts anteriors, que no es puga aportar en el moment del trasllat, es remetrà una vegada la dona s'instal·le en el recurs.  
  
Nové. Tramitació de l'ingrés  
Cada comunitat autònoma, d'acord amb la seua normativa interna, respectant els temps acordats pel personal tècnic i que estimen més adequats al cas, tramitarà l'ingrés basant-se en els principis de celeritat, seguretat i confidencialitat, i ho comunicarà a la comunitat autònoma d'origen a través de mitjans telemàtics, sempre que siga possible, atenent les normes de protecció de dades de caràcter personal.  
  
  
Deu. Denegació motivada d'accés  
En cas de denegació d'accés als recursos d'acollida, es motivaran les causes. Poden ser causes de denegació:  
- La falta de places disponibles adequades a les circumstàncies del cas. En este cas, la comunitat d'origen podrà sol·licitar a la d'acollida que l'informe sobre l'existència de places disponibles en el futur.  
  
- No reunir els requisits exigits per a la derivació en l'apartat quart.  
  
- Tindre una sentència ferma que acorde un règim de visites, suposant el trasllat un obstacle per al seu compliment.  
- Valoració tècnica motivada.  
  
Onze. Terminis de tramitació  
Les sol·licituds de derivació es resoldran tan ràpidament com siga possible i no més tard de quinze dies des de la recepció de la sol·licitud, basant-se en un pla d'actuació entre el personal tècnic de les comunitats autònomes d'origen i d'acollida.  
  
Dotze. Trasllat a la Comunitat d'acollida  
El trasllat s'organitzarà de comú acord per les comunitats d'origen i d'acollida, i es garantirà la seguretat de la dona i els i les menors a càrrec seu. Quan la dona no tinga mitjans econòmics suficients per a fer front als gastos de trasllat, estos seran assumits per la comunitat d'origen.  
Excepcionalment, les comunitats autònomes podran disposar, segons les circumstàncies específiques de cada cas o el model de gestió del centre, un règim diferent de repartiment dels gastos derivats del trasllat.  
  
Tretze. Atenció per la Comunitat d'acollida de acogida  
La comunitat d'origen haurà d'incloure en l'informe de derivació una proposta d'intervenció i detallarà si el trasllat se sol·licita amb caràcter temporal o indefinit. La proposta serà valorada per la comunitat d'acollida, i esta última podrà introduir les modificacions que considere pertinents. La comunitat d'acollida s'encarregarà de dur a terme les actuacions per a l'atenció integral com a víctima de gènere amb la dona i els i les menors a càrrec seu. A estos efectes, s'haurà de tramitar l'escolarització immediata dels fills i de les filles, tal com establix l'article 5 de la Llei Integral.  
  
Catorze. Desplaçaments per gestions derivades  
Les actuacions que pogueren resultar necessàries per a la realització d'estos desplaçaments es faran de forma coordinada entre la comunitat d'origen i la d'acollida. Quan la dona i/o els i les menors a càrrec seu s'hagen de traslladar a la comunitat d'origen per motius judicials o una altra causa d'obligat desplaçament degudament justificat, serà informada la comunitat d'origen, i esta els facilitarà l'allotjament i la protecció que requerisca o s'estime necessari, a càrrec seu. Quan la dona no tinga mitjans econòmics suficients per a fer front als gastos d'este trasllat, la comunitat d'origen assumirà els gastos d'estos desplaçaments com a conseqüència de les gestions derivades de la seua situació (compareixença en jutjats, règim de visites de menors, etc.).  
  
  
Quinze. Seguiment de la intervenció  
La comunitat d'origen farà un seguiment de la situació de la dona en la comunitat d'acollida i la seua evolució. Quan concloga la intervenció en el recurs d'acollida, la comunitat d'acollida li ho comunicarà a la comunitat d'origen, per a analitzar conjuntament les actuacions realitzades amb la dona i els i les menors a càrrec seu.  
En el cas que es precisara continuar la intervenció amb la dona i els menors a càrrec seu, la comunitat d'origen i la d'acollida valoraran conjuntament si és pertinent el retorn a la comunitat d'origen.  
Si una vegada finalitzada la seua estada en el centre, la dona decidix fixar la seua residència en la comunitat d'acollida, es garantirà que rep una informació adequada i suficient dels recursos a què té dret i se li aplicarà el sistema d'ajudes econòmiques i la resta de recursos existents, d'acord amb els criteris fixats en la normativa reguladora de la Comunitat Autònoma, sense perjuí del seguiment i les intervencions posteriors que s'hagen de realitzar amb esta.  
  
Setze. Abandó del centre  
Quan la intervenció des del centre finalitze, ja siga per la consecució dels objectius marcats, per eixida voluntària de la dona o per una altra causa, la comunitat d'acollida ho comunicarà a la d'origen de la manera més immediata possible.  
  
Desset. Revocació de la derivació  
Si durant la seua estada en el recurs d'acollida es desvelaren dades que no s'havien comunicat en l'informe de derivació (com ara situacions de malaltia mental, discapacitat, addiccions, etc.) i que pogueren interferir en la qualitat de la intervenció que se li presta a la usuària de manera negativa, açò podria constituir motiu per a revocar l'estada de la dona en la comunitat d'acollida.  
Si la dona no s'adapta a la normativa de funcionament intern del centre a què ha sigut derivada o la incomplix, la comunitat d'acollida derivarà el cas de nou a la comunitat d'origen.  
  
Dihuit. Seguiment del protocol  
Cada comunitat autònoma i ciutat amb estatut d'autonomia designarà una persona per a integrar el grup de seguiment d'este protocol. Correspon al grup indicat contribuir a la revisió i a la millora de l'aplicació d'este protocol, així com demanar les dades relatives a la seua execució i donarà compte dels resultats aconseguits a la Conferència Sectorial d'Igualtat. A més, el grup de seguiment mantindrà actualitzats un catàleg de recursos d'acollida i un compendi de normativa autonòmica existent en la matèria.  
  
Dènou. Eficàcia  
Este acord produirà els seus efectes des de l'endemà de la seua aprovació en la Conferència Sectorial d'Igualtat.  
  
Vint. Publicació  
El Ministeri de Sanitat, Servicis Socials i Igualtat donarà publicitat a este acord en el Boletín Oficial del Estado i les comunitats autònomes en els seus respectius diaris oficials.  
  
Madrid, 21 de juliol de 2014  
ANNEX I  
  
INFORME TÈCNIC DE SOL·LICITUD DE TRASLLAT ALS RECURSOS D'ATENCIÓ INTEGRAL I ACOLLIDA DE LA COMUNITAT VALENCIANA.  
  
(Adjuntar a este informe la sol·licitud escrita de trasllat de la dona, que ha d'incloure els motius que la porten a sol·licitar el trasllat a una altra comunitat autònoma i els objectius que es planteja en la comunitat autònoma que sol·licita)  
  
- Centre/servici/institució que demanda el trasllat:  
- Professional de referència:  
- Data:  
- Direcció: adreça electrònica, telèfon:  
  
1. DADES DE LA DONA  
- Nom i cognoms:  
- DNI/NIF/NIE/Passaport:  
- Data de naixement:  
- Estat civil:  
  
2. DADES DELS MENORS QUE L'ACOMPANYEN  
- Nom i cognoms:  
- DNI/NIF/NIE/Passaport:  
- Data de naixement:  
- Relació amb l'agressor:  
  
3. MOTIU DEL TRASLLAT  
(No són excloents)  
- Raons de seguretat:  
- Agrupament/suports família d'origen:  
- Allunyament físic i psíquic de la situació de maltractament:  
- Altres (especificar):  
  
4. AVALUACIÓ DEL RISC INDIVIDUALITZAT  
- Valoració policial del risc (només si es coneix i és rellevant):  
- Nombre d'ingressos a casa d'acollida, especialment els relacionats amb una situació d'emergència o risc per a la dona i/o els seus fills:  
  
  
4.1. Situació de maltractament  
- Relació amb l'agressor:  
- Temps de convivència amb l'agressor:  
- Temps de relació amb l'agressor:  
- Temps que porta patint maltractament:  
- Fills/es amb l'agressor:  
- Tipus de maltractament i indicadors d'este  
  
4.2. Percepció de risc per part de la víctima (No són excloents)  
  
- La dona deposita la seua seguretat en: forces de seguretat, casa d'acollida, en ella mateixa, en altres/as...  
- Minimitza el dany patit.  
- Dona importància a la situació de maltractament patida.  
- Creu que ella controla la situació.  
- Creu que ell pot canviar.  
- Es percep com a víctima de violència de gènere.  
- Té contacte directe amb ell.  
- Té contacte indirecte amb ell (a través de família, amics/gues, fills/es...).  
- Freqüenta llocs comuns amb l'agressor per força major.  
- Freqüenta llocs comuns amb l'agressor per decisió pròpia.  
  
4.3. Situació subjectiva respecte al maltractament per part de la dona (No són excloents)  
- Disculpa l'agressor.  
- Li fa pena l'agressor.  
- Es preocupa de l'agressor.  
- Vol cuidar de l'agressor o que el cuiden terceres persones, familiars...  
- No el vol danyar.  
- El perdona.  
- Es culpa o responsabilitza del que ocorre.  
- Seguix volent-lo.  
- Pensa que l'agressor la vol.  
- Li atribuïx intencionalitat, a l'agressor, de la violència rebuda.  
- Justifica la violència (beu, està malament del cap, totes les parelles discutixen, ell no és roín...).  
- Culpa altres persones dels fets violents (sogres, amics de bar...).  
  
- Creu que el traïx si es decidix a trencar la parella.  
- Creu que el traïx si es decidix a denunciar-lo.  
  
4.4. Avaluació del risc individualitzat dels menors que acompanyen la dona  
  
5. SITUACIÓ/ESTAT PSICOLÒGIC  
- Si és el cas, valoració psicològica de l'estat actual de la interessada i dels mitjans utilitzats (en la que, en el cas de que l'equip derivant dispose de psicòloga, hauria de ser elaborat i subscrit per esta).  
- Situació/estat psicològic dels menors que acompanyen la dona.  
  
  
6. SITUACIÓ SOCIOFAMILIAR  
6.3. Descripció de la relació de la dona amb les persones a càrrec seu amb les quals es trasllada  
  
6.5. Altres familiars o adults de suport al grup familiars  
  
6.6. Història familiar (seqüència cronològica significativa de l'evolució familiar)  
  
6.7. Situació laboral  
- Professió.  
- Situació laboral en el moment en què se sol·licita el trasllat (ocupació, jornada laboral, temps que porta treballant...).  
- Experiència laboral.  
- Gestions pendents respecte a la seua inserció laboral.  
- Actitud en la busca d'ocupació (o en el seu desenrotllament, si ja en tinguera).  
- Situació laboral de les persones a càrrec si procedira.  
  
6.8. Situació formativa  
- Estudis (formació reglada).  
- Expectatives formatives.  
- Actitud en relació a la formació.  
- Estudis de les persones a càrrec.  
  
6.9. Situació econòmica  
- Ingressos econòmics, mensuals i/o anuals, amb el que compte la unitat dona i procedència.  
- Propietats al seu nom o en cotitularitat.  
- Gestió dels diners i actitud davant d'esta.  
  
6.10. Situació sanitària (de la dona)  
- Cobertura sanitària.  
- Malalties: diagnòstic de malalties que patisca i la posologia de la seua medicació, en particular, l'existència de malalties infeccioses contagioses i pautes que s'ha de seguir. Si és el cas, trastorns psíquics que patisca que puguen afectar la convivència en el centre.  
- Tractaments farmacològics en el moment en què se sol·licita el trasllat.  
- Discapacitat i dependències.  
- Gestions sanitàries pendents en el moment en què se sol·licita el trasllat.  
- Especificar si va necessitar suport psiquiàtric o psicològic en alguna ocasió (tipus de suport, en quantes ocasions, especificar diagnòstic psiquiàtric, tractaments farmacològics psiquiàtrics fins a la data).  
  
- Actitud relacionada amb l'atenció de la seua salut. Si és el cas, consum de substàncies estupefaents o abús d'alcohol.  
  
6.11. Situació sanitària dels menors a càrrec  
  
6.12. Situació legal  
- Interposa denúncia/denúncies.  
- Assistències mèdiques per agressió, part de lesions.  
- Orde de protecció/orde d'allunyament/ mesures cautelars i civils.  
  
- Tràmits de separació o divorci.  
- Tràmits de custòdia menors.  
- Tràmits pendents relatius a documentació.  
- Règim de visites amb els fills i filles comunes amb l'agressor. On es fa, freqüència...  
- TAMGV  
- Ús que realitza dels dispositius de seguretat assignats. Utilització dels dispositius de seguretat en alguna ocasió. Motius.  
- Residència de l'agressor (especificar si és en el mateix municipi que la casa en què es troba la víctima o no)  
- Altres assumptes legals pendents (prova de paternitat, permís de residència, permís de treball).  
- Nom i dades de contacte de la persona lletrada que l'assistix en cada procediment, juntament amb el número de procediment i jutjat competent.  
  
  
6.13. Suports formals i informals  
- Relació de la dona amb altres servicis comunitaris (servicis socials municipals, associacions, d'oci i temps lliure...).  
  
6.14. Autonomia personal de la dona  
- Habilitats socials, resolució de conflictes, assertivitat, empatia...  
  
- Desenrotllament en la gestió de tràmits.  
6.15. Autonomia personal de les persones que acompanyen la dona  
  
- Habilitats socials, Resolució de conflictes, assertivitat, empatia...  
  
  
6.16. Adaptació i evolució a la casa d'acollida de procedència (de la dona i menors a càrrec)  
- Participació en activitats i programes.  
- Normes, rutines, organització diària.  
- Relació amb la resta de persones usuàries del centre.  
  
6.17. Gestions pendents (de la dona i persones a càrrec. Si poden resoldre's en la comunitat autònoma a la qual es dirigixen o si contràriament necessiten retornar a la de procedència; en este cas, el/la centre/servici/institució que deriva es compromet a facilitar les gestions pendents de la dona o persones a càrrec a la comunitat autònoma de procedència)  
  
7. Intervencions i actuacions realitzades en la comunitat autònoma d'origen  
- En el mateix centre d'acollida  
- En altres servicis de la comunitat autònoma  
  
8. Intervencions i actuacions realitzades amb les persones que acompanyen la dona, en la comunitat autònoma d'origen  
- En el mateix centre d'acollida  
- En altres servicis de la comunitat autònoma  
  
9. Proposta d'intervenció prevista en l'apartat tretzé  
  
10. Observacions. Altres dades d'interés